floriandebaene/DutchDraCor4ML huggingface dataset:
tot / elisa / die daer seijt dat hij sal genesen
so verre hij hem seven mael wast inder Jordaenen
dat hij niet doen en wil voort sijn knechten vernamen.
onder ander so sullen hier oock Comen ter baenen
die schandelijcke gierichheijt ende affgoderije
Jae waer toe sal doch dienen desen fantasije
dit geeft mij nije / daerom ick midts desen Lach
staet inden bijbel geschreven daert elck Lesen mach
men plach eertijts wel te hebben nieuw Inventie
maer seght mij wadts hier mede u Intentie
waerom maeckt ghij mensie van deser historie
Op dat ick den mensch mocht brengen in memorije
hoe sij goods glorije mee behoorden te soecken
en dat ick haer mocht bewegen om te vervloecken
die schandige affgoderij en onmaniericheijt
mistgaeders die Onversaelijcke giericheijt
daer alle onbestiericheijt // door compt int Lant
oock sal hier worden getoont om te openen t'verstant
hoe de giericheijt g.hasij tot melaetsheijt schandich drijft
en hoe hij vaert die ten eijnde volstandich blijft
Jae Ja wadt moocht ghij hier staen queteren
niemant off seer weijnich begeeren haer te beteren
tis al geclopt voor een dooff mans deur
dit schristuer houdt ons dat genochsaem veur
al ist datmen haer met dusdanige swencken // soet
niet speelt en gebruijckt het schijnt mij sottelijck
Men seijt voor een spreeckwoort dat aensien gedencken // doet
al ist u spottelijck / ist daerom ongottelijck
Jae sulcke spelen aentsijen die staen mij tegen
Taensien geeft opmercken sij connent t'hart best bewegen
tot const ben ick genegen Laet vaeren tgequel hier
oock ist tijt dat wij beginnen ons spel schier
en mij met eer biedinge d'eersaeme heeren groeten
Wat vraech Icker na ghij moecht beginnen // gaen
cakelt maer voort // doch ick wil nae binnen // gaen
Godt groet u wel wijse heeren // met // eeren //
godt groet u goe gemeente te saemen // bij naemen //
godt groet u die rethorica hanteren // off Leeren //
godt groet u wel wijse heeren // met eeren //
door u Jonst sal const floreren // vermeren //
hoe seer die verachters mij met blaemen. beschaemen
godt groet u wel wijse heeren met eeren
godt groet u goe gemeente te saemen bij naemen
godt wil ons geven // te Leven // nae t'betaemen // Amen.
[De propheet Eliseus]
Eeijnde des Proloochs begint het spel. van den Propheet Eliseus ende over
						de Melaetsheijt van Naman van Sirien suijverde en reijnigen van
						Melaetsheijt.
Parsonages
1.... Joriam Coninck van Israel.
2... Gehasijden dienaer heliseus
4... Twe Camerlingen
5.... Sunamitine een vrouwe
6... Naman van sijrien een velthooffman.
8... Twe dienaers
9..... Afgoderije twee Neeffgens.
10..... Gijericheijt
Joriam Coninck van Israel. uuijtcommende met twee Camerlingen ende den
						dienaer heliseus...
Joriam Coninck van Israel spreeckt
Vertelt ons mijn dienaers de heerlijcke daden
die Elisa gedaen heeft een propheet des heeren
op dat wij ons wijselijck en wel beraeden
goede exempelen volgen / en ons tot godt keeren.
Gehasij die Cnape heliseus
Genadichster heer Coninck wiens rijck moet vermeeren
wonderlijcke wercken heeft godt door dees man gewrocht
nae dat hij van elijas tot een dienaer was aengesocht
heeft hij in gehoorsaemheijt hem gedient in allen steden
hem beneven blijvende met der herten vercnocht
ten Laetsten int scheijden heeft hij Elija gebeden
dat twee deelen sijns geestes op hem hier beneden
souden comen het welcke also is geschiet
met Elijas mantel ghijnck hij nae die Jordaen treden
ende de Jordaen deijlden haer door sijn gebiet
doen ginck hij door drooch door een wonderlijck bediet
comende bij de propheten kinderen aldaer
spreecken sij het is hier goet wonen also mijn heer siet
maer daer is quaet waeter en tlant is onvruchtbaer
hij sprack brengt mij hier een nieu soutvadt met sout eenpaer
sij dedent hij ginckt uuijt tot die waeter fonteijn terstont
en hij worpt het sout daer in / sprack / dit seijt die heer voorwaer
hier sal geen doot noch onvruchtbaerheijt comen in dees gront
also worden dat waeter van dien daege goet en gesont
Een Camerlinck
Als Elijsa na bethel ginck daer hij veel knechtgens vont
riepen sij caelcop compt op en hebben hem bespodt
hij keerden hem om aensiende haer dertenheijt sodt
so heeft hijse gevloeckt inden naem des heeren
daer sijn tweenveertig kinderen verscheurt van / 2. beeren
om dat sij hem niet met vreden en Lieten gaen
Groot wonder heeft die heer door desen man gedaen
mijn heucht doen ick den Moabijtischen coninck ginck bestrijen
hij seijt ons te vooren dat wij die moabiten soude slaen
maer men most hem eerst een speelman brengen tot verblijen
wij en hadden oock geen waeter tot dien tijen
voor ons heijr noch voor ons volck om te drincken
godt wrocht door hem groot wonder dat moet ick belijen
geen reden noch windt siende quam daer water blincken
die beecken worden vol dit mach mij noch gedincken
Ghenadichster Coninck die wonderen sijn noch Menichvuldich
Ick moet van eene vrouwe seggen wiens man was gestorven
dees quam tot Helijsa om dat sij was schuldich
gevend haer noot te kennen hoe dat sij was verdorven
haer man hadt godt gevreest daer sij had bij veworven
twee kinder diemen wou door schult eijgen knechten maecken
dit heeft die goede vrouwe haer herte doen corven
maer heli wel hebbende verstaen dese saecken
sprack wat sal ick u doen dat ghij uuijt u schult mocht raecken
wadt hebt ghij in u huijs wilt u wel versinnen
Ick heb sprack sij niet int huijs daermen nae mach haecken
dan een olij kruijcke ick weet oock niet te winnen
gaet sprack hij bidt daer buijten van al u buerijnnen
ijdele vaeten tot dat ghij hebt niet weijnich int getal
gaet dan int huijs sluijt u met de kinder binnen
vult die vaeten want d'olij vermenichvuldigen sal
sij heeft so gedaen die vaeten worden gevult al
doen stondt den olij stil sij heeft haer schulden betaelt
Dats oock een groot wonder tgeen ghij daer hebt verhaelt
waerdich datmen sulcks in gedachtenisse houwen
Ick moet u genaed vertellen van een rijcke vrouwen
wiens soon vander doot verweckt is een wonder groot
dit dient oock wel gestelt tot elcx aenschouwe
dan siet ick sie hier comen de selfde vrouwe devoot
sie ick anders wel recht so staet sij hier int wesen
De Sunamitinne..
Jae Ick bendt genadichster Coning en desen
is waerachtich mijn soone die geweest is doot
maer door Elisa Leeft hij en is weer verresen
want hij heften mij weer gegeven in mijnen schoot
Wadt is u begeeren o' vrouwe spreeckt vrij bloot
denckt niet dat u bede sal worden versmeten
De Sunatmitinne.
Genadichtste heer Coning die hier sijt geseten
tis gebeurt wel over die seven Jaeren
dat elisa die propheet mij heeft geheten
ick soude in een ander Lant gaen vaeren
so ick gedaen hebbe want hij ginck mij verclaeren
dat alle dingen hier souden worden duer
dus ben Ick getogen uuijt des Lants beswaeren
stellende mijn huijs Lant en zant te huer
nu weergecomen sijnde binnen deser stadt muer
vand ick dat mijn goederen sijn aengeslaegen
en hier om ben ick met mijnen soon int getruer
u biddende heer Conng ist u behaegen
datmen ons huijs en goederen weer wil op draegen
Gaet met dees vrouw ghij mijn Camerling terstont
en geeft haer thaere weer dat sij niet heeft te claegen
gheeft haer oock mee al t' incomen vandes ackers gront
die daer verlopen sijn sint die tijt dat sij gesont
dit Lant verlaeten heeft tot op huijden desen dach
Ick bedancke den Coning en waer dat ick mach
gebied ick mij tot dienste van u hooch geboren
Nu gehasij vertelt voort en Laet ons hooren
noch meer van Elisa ick heb daer naer verlangen
een goede reden Laet haer so Licht niet stooren
daert de vrouwe Liet mocht ghij weer aenvangen
Doen mijn heer nu vertroost hadde den bangen
naemelijck dees vrouwe haeren soon Levendich gestelt
so quam die propheet weer tot gijgal gevangen
maer tlant worde vanden dieren tijt gequelt
also hij dat te vooren wel hadde gespelt
hoe die dierte het Landt soude verdrucken
so gebeurdent dat daer een ginck op tvelt
om voor die propheten kinderen moes te plucken
hij vondt een wilde couwoord het ginck hem mislucken
twas Coloquint die hij creech bij gevalle
om weer moes te coocken sneet hijse ontstucken
en coockte inde podt dees bitter galle
doen hij nu tmoes op schepten voor haer alle
en sij dat proeffden was t'moes bitter als roet
sij riepen o' man goods tsaemen int getalle
de doot is inde podt / Elijsa metder spoet
Liet bloemen van meel brengen en op staende voet
deed hijt inde podt en Lietet op scheppen ras
doen sijt nu aeten smaecktent niet bitter dan soet
oock quam een man van basalijsa opt selve pas
die brocht den man goods eersteling broot / dat was
van nieuwe garst gebacken twintich cleijne broden
met wadt nieuw graens Ick slootet inde cas
maer Elisa mijn heer heeft mij gebooden
om die tvolcke te geven. het wasser van nooden
ick seijde wie can hondert mannen hier af spijsen en versaeden
hier in sprack ick gelijck den snoden
die godt niet en betrouwen / hij seijd Laet u raeden
geeft den volcke dit spreeckt die heer vol genaeden
men sal eeten en daer sal overblijven noch
Ick setten haer voor en bevondt goods gratije daeden
sij aeten en daer bleeff genoch Over doch
doe sach ick dat sijn woort was sonder bedroch
twelck hij tot mij sprack inden naem des heeren.
Deerst Camerlinck.
Jae eens doen de propheten kinderen gingen vermeeren
baden sij den propheet dat sij mochten gaen om hout
een stelde toe te timmeren om haer daer te generen
een breder hruijmpte want het wasser benout
Elijsa consenteerde maer niemant was so stout
dat hhij deerste woude sijn om thout te cloven
maer Elijsa hieff aen / doen waeren sij niet verflout
maer gingen die bomen vande wortels beroven
doen geschieden een dimgh men soudet nau geloven
van een die naerstich een boom wilde vellen
opgeheven hebbende de bijle van boven
viel sij int waeter door t'haestich snellen
doen riep hij o' wee mijn heer / want het deed hem quellen
om dat t'ijser geleent was hem niet toe en hoorden
Elijsa sprack wilt u te vreden stellen
seght waer ist u ontfallen met corter woorden
hij wees hem die plaets ter selver oorden
daer hem ontfallen was des ijsers gewicht
Elijsa sneet een hout daer met hijt nae spoorden
en siet het ijser quam swemmen opt waeter Licht
heer Coninck wast niet een groot wonder voor smenschen gesicht
Wadt sijnder noch al wonderen menichvuldich
daer aff sal ick nu oock verhaelen met cort bericht
hoe dat dees propheete goodts geheel verduldich
mijn majesteijt in mijn tijt geweest heest gehuldich
doen de Coninck van assirien mij Leijde Laegen
en d'oorloch voerde tegen Israel onschuldich
wadt wonder dat geschiedt is in dien daegen
die propheet wist ons altijts te gewaegen
waer die assiriers haeren Leger souden slaen
aldaer sterckten ick mij dan sonder vertraegen
en was voor haer al gereet in hoede op die baen
dit hebben wij meer als eens off twee werven gedaen
dies dee Coninck van sirijen om deser saecken
seer onstelt sijnde meende dat hij was verraen
door ijemant van sijn volck diet ons vroet ginck maecken
maer twas Elijsa also sijn knechten spraecken
dies om hem te vangen beleijd hij dothan de stadt
Tis waer de Sijriers quaemen inder nacht seer radt
met paerden en waegens om mijn heer gepresen
stont ick vroegh op om te wandelen mijnen padt
siende haer groote macht bestont ick seer te vreesen
en seijd tot mijn heer wie sal ons nu genesen
die stadt is beleijt van menichte der vijanden
Hij sprack en vreest niet hoe veel daer oock mach weesen
daer isser meer bij ons / wij staen in goods handen
hij sal voor ons strijden sij comen noch tot schanden
midts dien so badt hij // godt opende mijn ogen
Ick sach rontsom elijsa die paerden vierich branden
en gloeijende waegen die den berch optogen
elijsa sprack heer ghij diet al hebt in u vermogen
slaet dit volck wilt haer ogen verblinden
tgeschieden also / doen heeft hij haer ogen bedrogen
seggende tot haer wadt doet ghij hier mijn beminden
dit is den wech noch de stadt niet wilt ghij hem vinden
volcht mij ick sal u brengen tot den man te saemen
die ghij soeckt sij volchden hem dees ontsinden
tot dat sij midden in samarien quaemen
De waerheijt te belijden derff hem niemant schaemen
tis also geschiet want mijn crijchgs volck ick vergaerde
om haer te slaen maer ten woud ons niet betaemen
naedien Elisa tmij verboot dus ick haer spaerde
hij seijd slaet die ghij vangt met uwen booch en swaerde
maer set hem broot en waeter dat sij eeten en drincken
Laetse dan tot haer heer gaen dees vervaerde
so sullen sij ons genade altoos hier bij gedincken
en niet meer int Lant comen om dat te Crincken
aldus Lieten wijse veijlich gaen haerder straeten
Nochtans en hebben sij het daer bij niet gelaeten
maer quaemen nae weer in Israels perck
om te bederven het Lant u trouwe ondersaeten
Heer Coning ghij weet oock wel van dit wonder werck
doen sij belegert hadden samarien seer sterck
hoe die van binnen waeren van honger benout
tis wel een ding om daer op te nemen merck
want een Esels hooft tachtentich silverlingen gout
O genadichster coning doen waert ghij haest verflout
tginck niet na uwen zin Elisa wout ghij dooden
maer die propheet begaeft met gods geest menichfout
kendent voornemen van u ende uwer booden
die hij inde deur Liet climmen sonder verbloden
seggende dit moortkint heeft hij tot mij gesonden
Hij soude oock gestorven hebben swooer ick bij den goden
had hij geen verlossing belooft tot dien stonden
Hoe ginck het den ridder die sulck vermonden
niet gelooffde o' heer Coning hij is vertreden
waer isser oijt sulcken propheet bevonden
hoe waerachtich sijn altoos geweest sijn reden.
Naman van Siririjen met twee. dienaers uuijt Comende sal den Coninck
						spreecken tot Namam. als hij reventie doet.
Wadt begeert ghij vrient......
Namam van sijrien
Genadichster Coning u genaede wordt gebeden
desen brieff tontfangen dat is dat ick begeere
Van waer compt desen......
naman van sijrien.
Vanden Coninck der assiriers mijn heere
Den Coninck den brief lesende ende spreeckt.
Tinhout van desen verwonder mij seere
ben ick dan godt ofte ofte godes macht gelijck
can ick dooden Levend maecken dat sij veere
off melaetschen genesen ick die maer ben slijck
siet hoe hij oorsaeck soeckt tegens mij en mijn rijck
op dat hij dat in nemende mocht beerven
neempt doch nu te saemen wadt van mij wijck
Ick sorge dit sal strecken tot des Lants verderven
Pausa. In..
Waer sijdij neeffgen compt uuijter muijten
ras ras spoet u wilt u snellen wadt
Wel wie Clopt doch daer wie roept daer buijten
Afgoderij
Waer sijt ghij neeffken compt uuijter muijten
Maer hoe gaen mij dus die ooren tuijten
bijloo ijemants moet van mij vertellen wadt
Waer sijt ghij neeffgen compt uuijter muijten
ras ras spoet u wilt u snellen / wadt
wij moeten de somnnige quellen / wadt
Jae wie doch.....
Afgoderij.
Maer baals gesellen // wadt
die het Loon der ongerechticheij bemimen // hier
en door uwen geest tgeheel Aertrijck verslinnen // schier
om gelt te winnen gier // sij van selffs Loopen // wel
Bels propheten Ick oock onder dese hoopen // tel
mijn dunckt gesel dat wij met een sop overgoten // sijn
uuijt mijn giericheijt sij doch tsaemen gesproten // sijn
theeft Lang verdroten mijn dat sij mij schenden // siet
en haer so vreempt houden als off sij mij kenden niet
daer ickt haer senden / dit doch tot haeren gevalle // Laet
Maer giericheijt ghij sijt een wortel van alle // quaet
ghij sout den baers wel gallen // maet / ken ick u te recht
o' meester meester ick ben maer die knecht nu
veel te slecht nu datmen van mij in boecken schrijft
want het spel ghij in alle hoecken drijft
onder de cloecken ghijft ghij om tschandich gewin meest
Gijericheijt.
Swijcht affgoderij ghij sijt der sonden begin Leest
dat boeck der wijsheijt int vertiende Cappittel // claer
Wadt wadt / daer van en is doch niet een tijtel // waer
eij Lieve gevaer hoe wordt ghij so heijlich // doch
dat ghij heliseus volcht tis nu al veijlich // noch
weest mij meedeijlich toch van uwe geleertheijt
tweeten is goet maer ick blijff in mijn verkeertheijt
dus opt corste geseijt ick seg dat bel godt // is
Die dat gelooft voorwaer ick seg dat hij sodt // is
en waerdich bespodt is diet gelt te haelen // weet
maer hij Laettet Leggen daer hij me noch betaelen // reet
en besteet schoone woorden daer hij mee ter kercken gaet
Menich meer op woorden dan op wercken // staet
inder daet sietmen weijnich / elija / volgen nae
Ick word op u neeffgen wel verbolgen drae
soumen schae Lijen als men prophijt vercrijgen can
Veel mogen van helijseus wel swijgen dan
dees man alle ding verlaeten / het hem selffs vercleijnt // heeft
Hij was niet goet mijns tschijnt hij een ander gemeijnt // heeft
hij geeft te milde hij speelde de milde marten // goet
hij soudet wel al geven Jae van sijns harten // bloet
maer men moet voor den ouden man oock sparen // wadt
en hier op aertrijck naerstelijck vergaeren // schadt
en beswaeren dat // voor onse kinderen // blij
die het naemaels wel sullen verminderen vrij
daer mede behinderen sij // dat sij niet godt vruchtich // sijn
Jae moetwillich derten en ontuchtich // sijn
nargens toe deuchdich sijn // dan tot quaelijck // spreecken
douwen bespotten / met haer tongen versmaedelijck // steecken
tis een goet teecken te comen op een Caeck // dra
Het moet vroech Cromen salt worden een goet haeck / Ja.
off an galch en staeck na // om een radt te beschijten.
So hebben sij haer ouders dat te verwijten
quaede beesten haer bijten // sij moeten den droeven gang // gaen
de kinder huijdens daeghs d'ouders seer bang // raen
sal dit noch Lang staen // veel sullen die oren clauwen
Siet off douwers haer de vrees goods vooren houwen
neensij en trouwen sijn sijn selffs god loos oudt
sij souwense Liever Leeren knielen voor een voos hout
so boos stout wassense op tot een cloeck man
brengen sulcke vruchten daer veel crijgen den vloeck
mal moertgen heeft die broeck an diet Lichtvaerdich // sedt
Op de vreesselijcke straff niemant volherdich // Ledt
hoveerdich bedt // sijn veel onmanierich // noch
Ja selffs so wilt woest en onbestierich // doch
dat och niet dan alle quaede exempel // geeft
Ghij sijt die heijlichste die in bels tempel // Leeft
men heeft u olij cruijck noijt sien ontbreecken caer
u Lampen branden noch en hangen tot een teecken claer
maer die schaemele crijcht daer niet van sijn gerijff // quant
hoe veel bels geselschap daer van den buijck stijff // spant
so hier int Landt tgebruijck van ouwen tijen is
tversieren van tbegin der hoverdijen is
al u verblijen is niet dan raesen tieren
Swijch giericheijt ghij condt niet dan blaesen gieren
ick can mijn manieren so nau bedwingen niet
Ghij wout wel dat ick van u mijn singen Liet
danssen en springen hiet ghij oock onrechtvaerdich Leven
ghij doet inde affgoderije volherdich sneven
hier beneven vloecken en Lichtelijck valsch sweeren
Hoe schuijft ghijt op mijn en wiltet van u halsch weeren
maer ghij gaet haer van als Leeren gierige Loosheijt
Mijn vuijl maeckt u niet schoon ghij schuijmsel der boosheijt
door curioosheijt ghij inde werrelt gecomen sijt
Mij dunckt ghij tegens mij hebt aengenomen strijt
want ghij verwijt mij mijn gebreecken al
meent ghij dat ick dit niet eens wreecken // sal
en spreecken fel twart oock mijn beurt // haest
Jae soude ickt dan al seggen hoe ghij versteurt // raest
Ick hadde bij naest wel seven daegen werck
maer noch moet ick u een ding vraegen clerck
seght hier int perck tot uwer verclennge
van waer is u oorspronck
Ick en weetet niet Laet hooren u meninge
Een vader rouwich sijnde met bitter weninge
over sijn ontruckt kindt Liet maecken een beelde
op dat hij dat aensach door sherten vereenninge
en nae dien diende als godt twelck doch veel scheelde
hij beval sijn knechten sittende inde weelde
dese heijlige oeffeninge te nemen in handen
om te offeren desen affgodt hij haer mee deelde
die dingen daer toe nodich om te verbranden
dees oude gewoonte nam in al die Landen
overhant om dees Lieff beelden te dienen als godt
en is also bewaert dat sij niet quam tot schanden
princepael door der tijrannen naerstich gebodt
siet dit is u eerste oorspronck een beginsel sodt
proefft neeffgen proeft hoe smaeckt u dat pruijmken
Wel giericheijt hoe weet ghijt op u duijmken
de schrift nae de Letter fijn heel te callen
en ick arm slecht hooft weet niet met allen
ick mijn beelden wel vallen van steen en hout
maer wanneer u allen u beelden van silver en gout
die ghij menichfout in u tasch en kisten gaert
Wel neve tot op een andermael dees twisten spaert
en dan verclaert wadt ghij op mij te seggen weet
ick geeft u oorloff ghij moget dan wel wadt leggen breet
want ick sie gereet Elijsa hier wanderen // aen
compt Laet ons tsaemen met malcanderen // gaen
binnen in.
Eelijseus uuijt ende spreeckt
Godt des hemels diet al in sijn vermogen // heeft
sij gelooft van sijn groote goetheijt en genade
salich is die mensch die hem altijt voor oogen // heeft
godt sal hem bewaeren voor ongeval en schaede
wel gehasij hoe compt ghij gaen aldus draede
hoe nae heeft u den coninck herwaerts gesent
off sorcht ghij dat ghij sout comen te spaede
isser noot off ongeval dat maeckt mij bekent
Mijn heer Elijsa dat ick hier omtrent
so haestelijck comme Loopen nu rechte voort
is om te kennen te geven de droevige ellent
daer in ons heer conimck is also ick heb gehoort
en gesien hoe hij scheurde sijn cleren verstoort
over eenen brieff sijn genaede inder hant gegeven
dien Leesende seijd hij ons van woort tot woort
den gantschen sin wadt daer in stont geschreven
Wadt was het Inhout van dien...
Ick Conimck van Assirien hooch verheven
hebbe mijnen knecht Naman tot u gesonden
met desen brieff en begeer beneven
dat hij van sijn melaetsheijt worde ontbonden
ben ick dan godt sprack den Coninck ter selver stonden
dat ick die dooden can Levende maecken
off melaetsche genesen waer is sulckx bevonden
siet hoe hij tegens mij soeckt eenige oorsaecken
Eeliseus
Ghaet seght den Coninck met corter spraecken
waerom hij sijn cleeren scheurt en int gequel is
Laet naman tot mij comen daer naer ick haecke
dat hij seecker worde die so melaets in sijn vel // is
dat hier noch een propheet in Jisrael // is
gaende. eens over en weer.
Niet isser O godt Israels voor dijn onmachtich
die volcomen gelooft en vast op u gaet bouwen
want u hant is en blijft altijt eeven crachtich
over dien die ghij met uwen geest gaet bedouwen
wonderlijcke wercken hebt ghij heer doen aenschouwen
u volck Israel door mosem uwe getrouwe knecht
waerom soud ick dan heer op u niet vertrouwen
de melaetsche te genesen door een saecke seer slecht
al ist dat smenschen vernuft hier tegens vecht
welck ten eersten niet can volgen tsimpel gebieden
u woort o' heer is Crachtich daer door sal tgeschieden
Pausa. neefgen uuijt
Wel Cousijn hoe behaecht u heliseus praet // maet
ist niet verdriet dat door die stadt sijn faem // sweeft
Wadt salt dan sijn alst naemen tot haer om baet // gaet
Wel Cosijn hoe behaecht u heliseus praet // maet
Och mochten wij daer tusschen saeijen ons quaet saet
het moeijt mij dat hij sulcken grooten naem // heeft
Wel Cousijn hoe behaegt u heliseus praet // maet
ist niet verdriet dat door die stadt de faem sweeft
Elck weet genoch te seggen dat hij so deuchtsaem Leeft
en getuijchgenisse geeft van sijn heerlijcke daden
condt ghij hem niet verleijen op begeerlijcke paden
hem verraden so ghij balem verriet caer
die door geltgiericheijt hem selffs brocht int verdriet swaer
Israel te vervloecken was het opset / padde
ten waer dat godt sulcks door den esel beledt hadde
sulcken cladde sout ghij oock op sijn Cleren werpen
Maer Cousijn ghij most u sinnen al bedt Leeren scherpen
op der harpen een ander thoon van snaeren stellen
sout ghij hem met bels dienaeren vellen
die tvolck ter hellen brengen door u affgoderij gast
maer tschijnt hij niet met allen op die fantazij en past
hij bast daer tegens en seijt dat bel sonder cracht is
Tblijckt oock an Naman dat geen hulp in rimmons macht is
hij waer gewis anders al ontbonden schier
van sijn melaetsheijt daer hij is gesonden hier
bij gantsch vier ick sorge dat hij nu genesen // sal
Compt hij bijden propheet het is oock mijn vresen // al
dat hij sijn gecal sal hooren gelooven
Maer Cousijn cont ghij hem niet d'ooren verdooven
dat hij verschoven blijft dus hem tot onrecht raet
mij dunckt dat hij so costel ende die propheet so slecht gaet
doch elck moet na sijn staet gecleet // sijn /
Meent ghij dat die propheet terstont voor hem sal gereet // sijn
het sou hem Leet sijn aentesijen eenige personen // snel
Niet Aensien seght ghij daer hijt hem sou Lonen // wel
guldens Cronen sal hij hem geven met hoopen // stil
Meent ghij dan dat hij goodts gaeven vercopen // wil
so moest ghij vroech int til sijn en u best doen
Jae Jae sulcken Jongen cont ghij wel uuijt u nest broen